b'\n_START_ARTICLE_\nKarcinom Merklovih celic\n_START_SECTION_\nEpidemiologija\n_START_PARAGRAPH_\nPrvi\xc4\x8d so ga opisali leta 1972. V klini\xc4\x8dnem pregledu, objavljenem leta 2011, so obravnavali 875 primerov. 47\xc2\xa0%  jih je bilo v podro\xc4\x8dju glave in vratu._NEWLINE_Letna incidenca KMC je 0,2\xe2\x80\x930,45/100.000. KMC je 100-krat redkej\xc5\xa1i kot maligni melanom. KMC je v porastu. Po analizi podatkovne baze SEER so leta 2005 poro\xc4\x8dali, da se je incidenca KMC med letoma 1986 in 2001 pove\xc4\x8dala za 3-krat.\n_START_SECTION_\nEtiopatogeneza\n_START_PARAGRAPH_\nMerkove celice so ovalne ali okrogle oblike in le\xc5\xbeijo v bazalni plasti poko\xc5\xbenice (epidermisa), vzporedno s povr\xc5\xa1jem. Celi\xc4\x8dni skupki so v podro\xc4\x8djih senzori\xc4\x8dne percepcije, kot so konice prstov, vrh nosu in taktilni dla\xc4\x8dni folikli. Te celice sodelujejo pri modulaciji mehanorecepcije._NEWLINE_Pojavlja se na od son\xc4\x8dnega sevanja po\xc5\xa1kodovanih mestih. Imunsko oslabljene osebe imajo ve\xc4\x8dje tveganje za pojav KMC. To so osebe z aidsom in po presaditvah organov, kot so ledvice, plju\xc4\x8da in srce._NEWLINE_V genom rakavih Merklovih celic je integriran poliomavirus, ki je vpleten v patogenezo in napredovanje bolezni.\n_START_SECTION_\nKlini\xc4\x8dna slika\n_START_PARAGRAPH_\nKMC se pogosto ka\xc5\xbee kot hitro rasto\xc4\x8da asimptomatska rde\xc4\x8de-modra dermalna papula ali vozli\xc4\x8d (nodus). Razvija se lahko tedne ali mesece. Sum je redko postavljen pred biopsijo.\n_START_SECTION_\nDignostika\n_START_PARAGRAPH_\nTemeljna diagnosti\xc4\x8dna metoda je aspiracijska biopsija s tanko iglo. KMC diagnosticiramo s svetlobno in elektronsko mikroskopijo,  imunohistokemijo in interfazno fluorescentno hibridizacijo in situ._NEWLINE_KMC spada med okrogloceli\xc4\x8dne drobnoceli\xc4\x8dne tumorje. Imunohistolo\xc5\xa1ko so prisotne nevronsko specifi\xc4\x8dne enolaze. Merklove celice se obarvajo pri barvanju za citokeratine 8, 18 in 19. KMC je zna\xc4\x8dilno pozitiven za citokeratin 20 in negativen za citokeratin 7. Nevroendokrina ozna\xc4\x8devalca sinaptofizin in kromogranin A sta pozitivna v 50 do 70\xc2\xa0% primerov. Ozna\xc4\x8devalec CD 56 je pozitiven v ve\xc4\x8d kot 90\xc2\xa0% primerov. KMC je konsistentno negativen na TTF-1 (thyroid transcription factor 1).\n_START_SECTION_\nDiferencialna diagnoza\n_START_PARAGRAPH_\nDiferencialnodiagnosti\xc4\x8dne mo\xc5\xbenosti so drugi okrogloceli\xc4\x8dni drobnoceli\xc4\x8dni tumorji: limfom, metastati\xc4\x8dni nevroendokrini karcinomi visokega histolo\xc5\xa1kega gradusa, bazaliom, epidermoidna cista, amelanoti\xc4\x8dni melanom, bazaloid ali slabo diferenciran plo\xc5\xa1\xc4\x8datoceli\xc4\x8dni karcinom.\n_START_SECTION_\nStadij bolezni\n_START_PARAGRAPH_\nLeta 2010 je Ameri\xc5\xa1ko zdru\xc5\xbeenje za rak (AJCC) na podlagi podatkov ve\xc4\x8d kot 4000 bolnikov uspelo priti do soglasja o klasifikaciji TNM za KMC._NEWLINE_Stadij se opredeli s pomo\xc4\x8djo kirur\xc5\xa1kih in radiolo\xc5\xa1kih metod.\n_START_SECTION_\nZdravljenje\n_START_PARAGRAPH_\nZdravljenje KMC je kombinirano. Zdravimo jih s kirurgijo, radioterapijo in kemoterapijo. Tumorji so radio- in kemosenzitivni.\n_START_SECTION_\nKirur\xc5\xa1ko zdravljenje\n_START_PARAGRAPH_\nKirur\xc5\xa1ko zdravljenje zajema kirurgijo lokalnega tumorja in podro\xc4\x8dnih bezgavk. Pri lokalnem tumorju naj bi opravili \xc5\xa1iroko ekscizijo z resekcijskim robom, \xc5\xa1irokim 1 cm._NEWLINE_Pri bolnikih s prizadetimi podro\xc4\x8dnimi bezgavkami je potrebna disekcija teh bezgavk. Tretjina bolnikov s klini\xc4\x8dno neprizadetimi podro\xc4\x8dnimi bezgavkami ima v njih mikrozasevke. Zato je morda smiselno odstranjevanje prve drena\xc5\xbene bezgavke. Napovedna dejavnika za zasevke v prvi drena\xc5\xbeni bezgavki sta velikost tumorja in limfovaskularna invazija._NEWLINE_Samo prisotnost zasevka v prvi drena\xc5\xbeni bezgavki ne vpliva na lokalno ponovitev in pre\xc5\xbeivetje. Na lokalno ponovitev in pre\xc5\xbeivetje mo\xc4\x8dno vpliva limfovaskularna invazija.\n_START_SECTION_\nRadioterapija\n_START_PARAGRAPH_\nRadioterapija (obsevanje) je osnovna metoda zdravljena KMC na mestih, kjer lokalni izrez (ekscizija) kozmeti\xc4\x8dno ni sprejemljiva.Adjuvantna radioterapija lahko zmanj\xc5\xa1a mo\xc5\xbenost za nastanek lokalne ponovitve za 3,7-krat.\n_START_SECTION_\nKemoterapija\n_START_PARAGRAPH_\nKMC je kemosenzitiven tumor. Kemoterapijo dobivajo bolniki z napredovalimi tumorji. Uporabljajo se pripravki platine in etopozida. Njen vpliv na pre\xc5\xbeivetje (\xc5\xa1e) ni dokazan.\n_START_SECTION_\nPrognoza\n_START_PARAGRAPH_\nLokalna ponovitev se zgodi pri 44\xc2\xa0% bolnikov, multipla lokalna ponovitev se zgodi pri 15\xc2\xa0% bolnikov. Ponovitve se zgodijo znotraj 5 mesecev po zdravljenju primarne lezije._NEWLINE_Okrog 15\xc2\xa0% bolnikov ima tipne bezgavke v \xc4\x8dasu diagnoze. Zasevki v bezgavkah se eventualno razvijejo pri 55\xc2\xa0% bolnikov, oddaljeni zasevki se razvijejo v 34\xc2\xa0%. Ve\xc4\x8dina zasevkov se razvije manj kot v 8 mesecih po postavitvi diagnoze._NEWLINE_Zasevki se najpogosteje pojavijo v jetrih, kosteh, mo\xc5\xbeganih in plju\xc4\x8dih. Oddaljeni zasevki so edini konsistenten napovedni dejavnik. Povpre\xc4\x8den \xc4\x8das od najdbe oddaljenih zasevkov do smrtnega izida je 5 mesecev. Stopnja smrtnosti je od 75 do 100\xc2\xa0%._NEWLINE_Stopnja smrtnosti bolnikov brez oddaljenih zasevkov je 4\xc2\xa0%.'